Сичэщы жъуагъу

Адыгэ хэкоу сыгум игупсэр,
Уфэзгъэдэнэу зи сымылъэгъу,
Адыгэ къашъоу шIулъэгъу убзэр
Симыгъэгъуащэу сичэщы жъуагъу.

Сыоплъы къэсы, Адыгэ хэкур,
Дунай нэфыр нахьышIу сэлъэгъу.
Нарты къэбарэу уикъушъхьэ шыгур
Сигугъэ машIоу сыкъыбдэлъэхъу.

Iэ къыщэсэфэ тянэ ынэгу,
Гум илъэужэу о уиорэд.
Адыгэ лъэпкъым игъэшIэ огу
ГушIом псы лъакъоу зыщерэIэт.

О птэмэ чIэгъы гъэтхапэу чIэтым
Тичылэ цIыкIумэ ячэф къелъэсы,
СичIыгоу IэшIур, нахьышIоу къэтым
Сиушхъухьагъэу сыкъыбдэшэсы.

Насыпэу сиIэр Адыгэ хэку.
Ыгу зэхилъхьагъэу тятэжъ ичIыгу
Нысэщэ джэгум зыщкIырегъэщы...
Тиадыгагъэ дышъэу къахэщы.

Сыоплъы къэсы, Адыгэ хэкур,
Дунай нэфыр нахьышIу сэлъэгъу.
Нарты къэбарэу уикъушъхьэ шыгур
Сигугъэ машIоу сыкъыбдэлъэхъу.

Нэхэе Руслан